# Generalforsamling i Pandora d. 14/3 2024

Jeg har bedt om ordet på denne generalforsamling, som repræsentant for Dansk Aktionærforening. Vi er en forening og interesseorganisation for cirka 17.000 medlemmer der repræsenterer de private investorers interesser. Vi har tidligere deltaget i generalforsamlingen hos Pandora og gør det med stor glæde.

Pandora har jo altid været en aktie der har prioriteret at betale sine aktionærer og dermed sine ejere gennem udbytter og aktietilbagekøbsprogrammer, hvilket også sker i regnskabsår 2023.

Selskabet foreslår her på generalforsamlingen et udbytte på kr. 18,- pr. aktie. En stigning på kr. 2,- i forhold til både 2021 og 2022, hvilket svarer til en pay-out ratio på 136% når der også tages det forslåede aktietilbagekøbsprogram på 4 mia. med.

Det er jo ret fantastisk, med en så høj udbyttebetaling. Men såmænd ikke for Pandora. Det har man gjort tidligere. Gennem de sidste 6 regnskabsår, har udbytte procenten været over 100 i de fem af årene. Årets udbytte udgør kr. 1,5 mia og aktietilbagekøbsprogrammet udgør kr. 4 mia., hvorfor aktionærerne i højere grad tilgodeses gennem aktietilbagekøb, som jo udgør langt størstedelen af den samlede ”udbetaling” til aktionærerne.

Det er nok ikke tilfældigt at aktien i dag kan erhverves for kr.1.150,- og sidste sommer kunne man købe den for blot kr. 550,- En fordobling på under 1 år. Mange selskaber på den danske Børs kunne lære hvordan man forkæler sine ejere, altså aktionærer. Man får del i overskuddet………- ja, man får såmænd det hele!

Det var ellers med en vis skeptisk at ledelsen vurderede året 2023 på sidste års generalforsamling. Vi forventer et svært 2023, var meldingen. Dette til trods, kom Pandora rigtigt flot i mål. Og så med salgsrekord!

På trods af salgsrekorden endte Pandora med et overskud i 2023, der var mindre end året forinden. På bundlinjen var overskuddet en smule mindre end de kr. 5 mia. fra 2022. Det fine resultat kommer ikke af sig selv. Det har været et travlt år for selskabet i 2023, med åbning af hele 223 nye butikker.

Især den sidste del af året, herunder en stigende julehandel var godt for årsregnskabet. En organisk vækst i indeværende år, på op til 9%, tyder jo godt og jeg formoder, at Pandoras ledelse, ikke har de lige så konservative briller på for indeværende regnskabsår. Men forsigtighed er jo en dyd og løbende opjusteringer kan aktiemarkedet godt lide.

Et af Pandoras fremtidige væksthåb er laboratoriedyrkede diamanter. Det lyder spændende og jeg forstår at det er noget, som selskabets ledelse, forventer sig meget af. Disse diamanter skulle endog have et meget lille klimaaftryk. Det lyder godt og vil formentlig kunne vende op og ned på hele smykkeverdenen.

Jeg vil gerne opfordre bestyrelse og ledelse til at fortsætte med at fokusere på innovation og udvikling af nye produkter og markeder, samtidigt med at der tages hensyn til risiciene og udfordringerne ved at operere i en global økonomi.

Jeg vil også gerne udtrykke min glæde over de seneste resultater som vi har set fra virksomheden, herunder at man fortsat kan skabe værdi og levere stærke finansielle resultater.

Og nu hvor gamle og kendte markeder er vendt tilbage med fuld styrke, herunder USA, som vel fortsat er det største marked, tyder alt på en lovende fremtid.

Vi har fornyeligt set hvordan dele af det finansielle marked er blevet udfordret med indtil flere bankkrak – altså udenfor Danmarks grænser.

Et område som måske kan påvirke verdens største smykkeproducent. Det håber vi ikke, men hvordan vurderer Pandoras ledelse det amerikanske marked og hvilken finansiel indflydelse har dollarkursen gennem 2023 haft? Og i forlængelse heraf hvordan med dollarkursen for indeværende år.

For 2 år siden gav erhvervsstyrelsen Pandora et påbud for virksomhedens rapportering af bæredygtighed i årsrapporten. Ledelsen gav i den forbindelse udtryk for, at de fandt det naturligt at erhvervslivets bæredygtighedsarbejde vil ramme ved siden af myndighedernes forventninger til rapportering.

Jeg vil høre om det fortsat er Pandoras opfattelse?

Til sidst vil jeg takke bestyrelse og ledelse for deres fortsatte engagement i at drive Pandora og gøre selskabet til en fortsat yderst interessant aktie for aktionærerne.

Jeg vil ligeledes ønske alle i medarbejdere et rigtigt gået arbejdsår 2024.

Tak for ordet.

Bjarne Kongsted

140324/

Efterskrift:

Dirigent: Pernille Dalhoff

63% af kapitalen til stede

75 deltagere

Formand: Peter Ruzicka

Pandora skaber værdi – appellerer til kvinder -Omfattende butiksnet + online

Verdens største smykke brand

Solgte i 2023 107 mio smykker

750 mio besøg i butiksnettet + nettet

33.000 ansatte 6700 butikker i 100 lande

Godt samarbejde i bestyrelsen

Charms + armbånd er fortsat det helt store og der udvikles hele tiden

Under digital omstilling

Bæredygtighed er en kerneopgave

Kun genanvendeligguld og sølv bruges.

Vil fortsat åbne nye butikker

Masser af vækst fra USA og Europa

BK/2024